ኦሮሚያ ክልል ከትግራይ ክልል በስተቀር በኢትዮጵያ ውስጥ ካሉ ክልሎችና የከተማ መስተዳደሮች ጋር ይዋሰናል፡፡ በአገሪቱ ውስጥ ካሉ ክልሎች መካከል በቆዳ ስፋትም ሆነ በሕዝብ ብዛት አብላጫ ያለው የኦሮሚያ ክልል፣ በአስተዳደራዊ ወሰን ምክንያት በተለያዩ ጊዜያት ከተለያዩ ክልሎች ጋር ግጭት ውስጥ ገብቶ እንደነበር መረጃዎች ይጠቁማሉ፡፡ ለምሳሌ በ2000 ዓ.ም ከጋምቤላ ክልል ጋር በነበረው የአስተዳደራዊ ወሰን ችግር ምክንያት በሁለቱ ክልሎች መካከል በሚኖሩ ዜጎች በተቀሰቀሰ ግጭት ንብረት መውደሙ ይታወቃል፡፡ በወቅቱ በሁለቱ ክልሎች መካከል ያለው አስተዳደራዊ ወሰን በቅጡ ያልተካለለና ያልተወሰነ በመሆኑ፣ በሁለቱ ክልሎች መካከል ቅራኔ እንደነበር ስማቸው እንዳይጠቀስ የፈለጉ አንድ የኦሮሚያ ክልል ከፍተኛ አመራር ተናግረዋል፡፡
